આવો સીધો મુકાબલો પેલા ભાઈને જરાક ખરબચડો લાગશે, પણ છતાં તે ભાઈ ધારે તો આમાંથી પોતાના વિશે કંઈક વિચાર કરી શકે. તેઓ પોતાને પૂછી શકે કે દુનિયા પાસે હું મારા અહંકારને નાનીનાની બાબતોમાં આ રીતે ક્યાં સુધી સદ્‌ગુણના વરખ ચઢાવીને રજૂ કર્યા કરીશ? આખરે સદ્‌ગુણની છાબડીમાં પણ આપણે સાચાં મોતીને બદલે આવાં શંખ છીપલાં જ ભેગાં કરવાં છે? હું સિનેમા નથી જોતો, હું નાટક નથી જોતો, હું બજારની ચીજો નથી ખાતો, હું તીખું નથી ખાતો, હું ખાંડ નથી ખાતો, હું પાન નથી ખાતો, હું સિગારેટ નથી પીતો, હું તમાકું ન જ ખાઈ શકું- ‘નથી’નો આ મહિમા અપાર હોય છે. તમારે શું ખાવું કે શું પીવું શું જોવું કે શું કરવું તે તમારી પોતાની બાબત છે. તમને રુચે તેમ કરો, મુદ્દાની વાત એ છે કે તમે આ બધામાં જ ગુણોનો સાગર સમાઈ જાય છે તેવા ભ્રમમાં પડશો નહીં.